Һыуҙан сыҡҡас, иң беренсе кейеменә күҙ һалды Тәлғәт: теге йәнә килеп ултырмағанмы? Юҡ, күренмәй. Сиңерткәне эҙләй торғас, ҡарашы йәш ағастар янындараҡ ятҡан бер егеткә төштө. Ҡара күҙлек кейгән, тәне ап-аҡ, сәсе ҡала малайҙарыныҡы ише етеү, ә иң аптыратҡаны — һонторлоғо. Сәғит тиһәң?.. Атаһы, һабантуйға ҡайта, тип һөйләнә ине. Хәйер, ул булһа, моғайын да, күрер, өндәшер ине, ни тиһәң дә класташтар. Шул саҡ Тәлғәткә мәрәкә булып китте: бер сиңерткәне юғалтты, икенсеһен тапты түгелме һуң? Сәғитте уҡығанда «сиңерткә» тип үсекләйҙәр ине. Бала саҡта бит шулай исем аташыу була торғайны. Физкультура дәресендә кемдер, сиңерткә кеүек ҡалай йыраҡ һикерәһең, тип шаяртҡайны, ауылда бүтән Сәғит булмаһа ла, тегегә «сиңерткә Сәғит» ҡушаматы тағылды ла ҡуйҙы. Мәктәпте бөткәнсе тиерлек шулай йөрөнө. Уҡыуға барымы юҡ ине әллә ни, ә спортҡа күндәм булды: йүгерҙе, саңғыла йөрөнө, волейбол һуҡты, шулай ҙа иң яратҡан шөғөлө оҙонлоҡҡа һикереү ине. Бер кемде, хатта юғары класс малайҙарын да алға сығармай торғайны. Йәшләй генә мәктәп, унан район ярыштарын[1]да, колхоз һабантуйҙарында ҡатнаша башланы. Гел беренсе урынды алмаһа ла үҙ тиҫтерҙәрен байтаҡҡа артта ҡалдыра ине. Шулай булғас, сиңерткә тимәй кем тиәһең инде.